Maʉ̃ tẽã Jesús zesia izha jʉrʉkuadꞌa bawara Judea druaedꞌa, ãzhi bawara mama bꞌasia zhãrã buru kꞌoekua.
Juanbidꞌa zhãrã buru kꞌoekua nʉmasia Enón pʉwʉrʉdꞌe Salin kꞌaita, mama tadrʉ bꞌasi baera dota kꞌãbãẽã. Mawũẽ zhãrã zepe buru kꞌoe nʉmeãsia.
Maʉ̃nerã wadꞌi cárceldꞌe bꞌʉdꞌa ẽbasia Juan.
Maʉ̃ne Juanba jʉrʉkuadꞌata judíorã ʉ̃kʉrʉ bawara kꞌaikꞌaiasidꞌa Daizeze kĩrãbita bia bꞌeaita ne sʉgʉ badadꞌebema kꞌarea.
Maʉ̃rãta Juanma zedꞌape mawũãsidꞌa: Miã Ũrãgꞌabari, Jordán kĩrãrẽ bʉ ũme kꞌobꞌadꞌadꞌebemata bʉa daia jaradꞌabara zhãrã buru kꞌoekua nʉmʉã, mawũẽ jõma izhima ze nʉmʉã.
Mawũãnaĩ Juanbara panaʉ̃ mawũãsia: Miõba mawũã jʉre nʉma bꞌe ẽã Daizezeba dia ẽbʉrʉ.
Mʉã jaradꞌara marãbara kꞌawua bꞌeta mʉãrã mawũãsia: Mʉ ẽã zhãrã Ẽdrʉbira, awuarabʉrʉ izhi zeita jarakꞌamarẽã mʉrã izhi na zokꞌadꞌapeadꞌa.
Juwua jidaidꞌera wũẽrã zhũmakĩrãba erunʉmʉã, izhi ũme zhi biata kꞌaita bꞌʉra izhi nemita ũrĩ bꞌʉba kꞌãbãẽã sobia bꞌidꞌabaria. Jesúsdꞌebema ũrĩ bꞌʉba aramaʉ̃ kĩrãkꞌa mʉrã kꞌãbãẽã sobia bꞌʉa.
Jesúra wuaabʉrʉ zhi zromata bꞌeya, mawũãmina mʉrã zhi zroma ẽãta bꞌeya.
Ʉ̃treba zedꞌadꞌebema
Jesús ʉ̃treba zebʉrʉra jõmaʉ̃ audre zhi zroma, druadꞌebemata bꞌʉra druadꞌebemata bꞌʉba ne druadꞌebemata jara bedꞌea bꞌʉa, mawũãmina ʉ̃treba zebʉrʉra jõmaʉ̃ audre zhi zroma.
Mawũẽ ʉ̃tre izha ũdudꞌata izha ũrĩnata jara bꞌʉa, mawũãmina miõba ĩjãna ẽã izha jara bꞌʉra.
Izha jara bꞌʉta iabꞌaʉba ĩjãrã maʉ̃ĩtara Daizezera wãrĩnu bedꞌea bꞌʉa.
Daizezeba zokꞌadꞌabara Daizeze bedꞌeata jara bꞌʉa Daizezeba Jawurebiata diadꞌaba.
Zhi Zezebara zhi Warra kʉãgꞌa, mawũẽ ne jõma chãbꞌarisia izhi juwuadꞌe.
Zhi Warradꞌebemata ĩjã bꞌʉbara erubꞌʉa Daizeze ũme bꞌai jõ ẽãta, mawũãmina zhi Warradꞌebemata ĩjã ẽãbara erubꞌa ẽã Daizeze ũme bꞌai jõ ẽãrã, awuarabʉrʉ Daizezeba kĩrũbiba pua kꞌawua oya.